<classify> LEO ni maadhimisho ya miaka 58 ya Uhuru wa Tanzania Bara ulioasisiwa na Baba wa Taifa, Mwalimu Julius Nyerere kwa kaulimbiu ya Uhuru ni Kazi ambayo leo inaendelezwa na Rais John Magufuli kupitia kaulimbiu ya Hapa Kazi Tu yenye matokeo chanya kwa maendeleo ya taifa.Wakizungumza kwa nyakati tofauti na Habari- LEO jijini Dar es Salaam, wazee walioshuhudia Uhuru, viongozi wa dini, wanasiasa na watu mashuhuri, walisema Tanzania ina kila sababu ya kumshukuru Mungu kwa kuwapa viongozi wanaongoza nchi kwa kufuata misingi imara aliyoiacha Mwalimu Nyerere.Mwanasiasa mkongwe nchini, Paul Kimiti 79, alieleza kukunwa na maendeleo ya nchi katika sekta mbalimbali ndani ya miaka 58 ya Uhuru huku akishangazwa na namna Serikali ya Awamu ya Tano ilivyofufua Kampuni ya Ndege Tanzania ATCL.Akizungumzia miaka 58 ya uhuru, Kimiti amesema anafurahishwa na namna Serikali ya Awamu ya Tano inavyoenzi vitendo vya Mwalimu Nyerere kuondoa pengo kati ya wenye nacho na wasio nacho.Alisema, Mwalimu alihakikisha tofauti kati ya wenye mshahara mkubwa na wa chini haiwi kubwa sana. Ndiyo maana namshukuru Rais John Magufuli ameanza kuwakata kata wenye mishahara mikubwa. Ndiyo misingi ambayo mwalimu alitaka kusiwe na tofauti kubwa miongoni mwetu vinginevyo tutajenga uhasama bila kujua.Anapongeza nchi kuendesha miradi mbalimbali kwa fedha zake akisema ni miongoni mwa mambo ambayo baba wa taifa alitamani akisema pamoja na uchanga wa nchi, isingeweza kujenga siasa ya ujamaa bila kujitegemea.Askofu Mkuu wa Makanisa ya Wapo Mission International, Silyvester Gamanywa na Mwenyekiti wa Kamati ya Kitaifa ya Maaskofu na Mashehe ya Maadili, Amani na Haki za Binadamu kwa Jamii ya Madhehebu ya Dini, alisema Tanzania ni huru na kuwataka Watanzania wote kuendelea kufanya kazi kwa juhudi na maarifa.Naye mwanasiasa mkongwe, John Cheyo alisema ndani ya miaka 58 ya Uhuru yapo mengi ya kujivunia kupitia awamu mbalimbali za viongozi walioongoza nchi.Cheyo alisema tangu Tanzania ipate Uhuru, kila Rais alikuja na mbinu zake za utawala zilizolenga kuleta mabadiliko chanya lakini marais wote kwa pamoja walitekeleza dhana ya kutunza umoja, amani na utulivu wa Watanzania.Katika rasilimali kwa hili nampongeza kwani amekuwa akijiuliza rasilimali hizi ni za nani? Watanzania watanufaikaje akaamua kuanzisha mifumo ya kisheria kuhakikisha Tanzania kwanza inafaidika.Pia hakusahau watu wake ameanzisha elimu bure, bima ya afya, umeme kila kijiji na sasa anaijenga Tanzania ya viwanda, alieleza Cheyo ambaye pia ni Mwenyekiti wa Taifa wa UDP.Mmoja wa wanawake mashujaa wa Uhuru wa Tanzania Bara, Mwasaburi Ally 98, aliwataka Watanzania kumshukuru Mungu kwa nchi kuendelea kupata viongozi wanaodumisha uhuru na umoja kwa vitendo mambo ambayo yanalifanya taifa kuheshimiwa na kuwa na maendeleo.Balozi wa India nchini, Sanjiv Kohli alisema India inatambua Tanzania kama taifa kubwa lenye uwezo na nguvu ya kuzungumzia masuala mbalimbali yanayohusu Afrika tangu ipate Uhuru.Alisema moja ya mfano katika hilo ni namna Tanzania chini ya Serikali ya Awamu ya Tano ilivyotoa mwelekeo na jukumu la msingi na la kimageuzi kwa nchi zote wanachama wa Jumuiya ya Maendeleo Kusini mwa Afrika SADC katika kufikia uchumi wa viwanda.Sherehe za mwaka huu za Uhuru zinafanyika kwa mara ya kwanza jijini Mwanza kwenye Uwanja wa CCM Kirumba ambako Rais na Amiri Jeshi Mkuu, John Magufuli atakuwa mgeni rasmi akiwa na viongozi wengine wa kitaifa.Rais Magufuli jana alikuwa jijini Mwanza na kushiriki kuweka jiwe la msingi la mradi wa ujenzi wa meli na chelezo katika ziwa Victoria, huku viongozi wengine, Makamu wa Rais, Samia Suluhu Hassan, Rais wa Zanzibar, Dk Ali Mohamed Shein na Waziri Mkuu, Kassim Majaliwa, wakifanya shughuli mbalimbali za kimaendeleo. Kaulimbiu ya sherehe za leo ni Uzalendo, Uwajibikaji na Ubunifu ni Msingi wa Ujenzi wa Uchumi wa Taifa letu.  <topic>: KITAIFA 